LIITE IX

Romanian antamat erityiset sitoumukset ja hyväksymät vaatimukset 14 päivänä joulukuuta 2004 päättyneiden liittymisneuvottelujen yhteydessä (joita tarkoitetaan liittymisasiakirjan 39 artiklassa)

I. Liittymisasiakirjan 39 artiklan 2 kohdan osalta

1) On viipymättä toteutettava voimassa olevan yhteisön säännöstön mukaisesti muutettu Schengenin toimintasuunnitelma, sellaisena kuin se on julkaistu virallisessa julkaisussa M.Of., p. I, nr. 129 bis/10.II.2005, vahvistettuja määräaikoja noudattaen.

2) Tarkastusten ja valvonnan korkean tason varmistamiseksi tulevilla unionin ulkorajoilla on nopeutettava huomattavasti toimia laitteiston ja infrastruktuurin nykyaikaistamiseksi maarajoilla, merirajoilla ja rajanylityspaikoilla ja vahvistettava edelleen valmiuksia operatiiviseen riskianalyysiin. Tämän on käytävä ilmi monivuotisesta investointisuunnitelmasta, joka on esitettävä viimeistään maaliskuussa 2005 ja jonka avulla unioni voi arvioida vuotuista edistymistä siihen asti, kunnes Romanian osalta tehdään tämän liittymisasiakirjan 4 artiklan 2 kohdassa tarkoitettu päätös. Romanian on lisäksi nopeutettava huomattavasti suunnitelmaansa 4438 henkilön rekrytoimiseksi rajapoliisimiehistöön ja ‐päällystöön ja erityisesti varmistettava, että Ukrainan ja Moldovan rajoilla sekä Mustanmeren rannikolla on jo liittymishetkellä lähes täydellinen 100 prosentin miehitys. Romanian on myös toteutettava tarpeelliset toimenpiteet laittoman maahanmuuton tehokkaaksi torjumiseksi, mukaan lukien kolmansien maiden kanssa tehtävän yhteistyön lujittaminen.

3) On kehitettävä ja pantava täytäntöön ajantasaistettuina ja integroidusti oikeuslaitoksen uudistamista koskevat toimintasuunnitelma ja strategia, joihin sisältyvät tärkeimmät toimenpiteet 30 päivänä syyskuuta 2004 voimaan tulleiden oikeuslaitoksen rakennetta koskevan lain, tuomareiden asemaa koskevan lain ja korkeinta tuomarineuvostoa koskevan lain täytäntöön panemiseksi. Romanian on toimitettava molemmat ajantasaistetut asiakirjat unionille viimeistään maaliskuussa 2005; Romanian on huolehdittava siitä, että toimintasuunnitelman toteutukseen osoitetaan riittävästi rahoitus- ja henkilöstöresursseja, ja kyseinen suunnitelma on viipymättä toteutettava vahvistetun aikataulun mukaisesti. Romanian on lisäksi osoitettava vuoden 2005 maaliskuuhun mennessä, että uusi tapausten satunnaista jakautumista koskeva järjestelmä on täysin toimintavalmis.

4) On huomattavasti tehostettava lahjonnan ja erityisesti korkean tason lahjonnan torjuntaa varmistamalla, että lahjonnan vastainen lainsäädäntö pannaan tinkimättä täytäntöön ja että lahjonnan torjunnasta vastaava kansallinen syyttäjänvirasto on tosiasiallisesti riippumaton, sekä toimittamalla vuosittain vuoden 2005 marraskuusta alkaen vakuuttavat seurantatiedot kyseisen viraston toiminnasta korkean tason lahjonnan torjunnassa. Virastolle on annettava riittävästi henkilöstöä ja rahoitusta, koulutusresursseja sekä välineistöä, jotta se voi suorittaa ratkaisevan tärkeän tehtävänsä.

5) On suoritettava niitä tuloksia ja vaikutuksia koskeva riippumaton tarkastus, joita kansallisella lahjonnan vastaisella strategialla on saatu aikaan; kyseisen tarkastuksen päätelmien ja suositusten on käytävä ilmi uudesta monivuotisesta lahjonnan vastaisesta strategiasta, jonka on oltava yksi kokonaisvaltainen asiakirja ja valmiina viimeistään maaliskuussa 2005. Strategiaan liittyvässä toimintasuunnitelmassa on selvästi määriteltävä viitearvot ja tulokset, jotka on määrä saavuttaa, sekä asianmukaiset varainhoitoa koskevat säännökset; yhden olemassa olevan, selvästi määritellyn ja riippumattoman elimen on valvottava strategian ja toimintasuunnitelman täytäntöönpanoa; strategiaan on sisällyttävä sitoumus pitkällisen rikosoikeudellisen menettelyn tarkistamisesta vuoden 2005 loppuun mennessä lahjontatapausten nopean ja avoimen käsittelyn varmistamiseksi, jotta voidaan taata riittävät seuraamukset, joilla on varoittava vaikutus; lopuksi strategiaan on sisällytettävä toimenpiteitä, jotka vähentävät vuoden 2005 loppuun mennessä huomattavasti niiden elinten määrää, joilla kaikilla on lahjonnan torjuntaan ja tutkintaan liittyvää toimivaltaa, jotta vältetään päällekkäiset vastuualueet.

6) On luotava vuoden 2005 maaliskuuhun mennessä santarmilaitoksen ja poliisin tehtävänjakoa ja niiden välistä yhteistyötä koskevat selkeät oikeudelliset puitteet, mukaan luettuna lainsäädännön täytäntöönpano, ja kehitettävä ja toteutettava selkeä rekrytointisuunnitelma molemmille laitoksille vuoden 2005 puoliväliin mennessä, jotta huomattavaa edistystä saavutettaisiin poliisilaitoksessa avoimena olevien 7000 toimen ja santarmilaitoksessa avoimena olevien 18000 toimen täyttämisessä liittymispäivään mennessä.

7) On kehitettävä ja pantava täytäntöön johdonmukainen monivuotinen rikollisuuden ehkäisemistä koskeva strategia, johon sisältyy konkreettisia toimia, joiden tarkoituksena on saada hallintaan Romanian asema ihmiskaupan uhrien lähtö-, kauttakulku- ja kohdemaana, ja toimitettava vuosittain maaliskuusta 2005 alkaen luotettavia tilastoja siitä, miten tätä rikollisuuden muotoa on käsitelty.

II. Liittymisasiakirjan 39 artiklan 3 kohdan osalta

8) On varmistettava, että kilpailuneuvosto valvoo tehokkaasti kaikkia mahdollisia, myös valtion talousarviosta vero-, sosiaali- ja energiamaksujen lykkäyksien muodossa myönnettäviä valtiontukia.

9) On tehostettava valtiontukien valvontaa viipymättä. Sen jälkeen Romania varmistaa riittävän valvonnan tason ylläpidon sekä kilpailunrajoittamisen estämisen että valtiontukien osalta.

10) On toimitettava komissiolle joulukuun 2004 puoliväliin mennessä tarkistetun terästeollisuuden rakenneuudistussuunnitelman (joka sisältää kansallisen rakenneuudistusohjelman ja erilliset yrityssuunnitelmat) Eurooppa-sopimukseen Euroopan yhteisöjen ja niiden jäsenvaltioiden sekä Romanian välisestä assosioinnista [1] sisältyvässä, Euroopan hiili- ja teräsyhteisön (EHTY) perustamissopimuksen soveltamisalaan kuuluvista tuotteista tehdyssä pöytäkirjassa N:o 2 asetettujen vaatimusten ja tämän liittymisasiakirjan liitteessä VII olevan 4 luvun B jaksossa esitettyjen edellytysten mukaisesti.

On noudatettava täysimääräisesti sitoumusta olla myöntämättä ja maksamatta valtiontukia kansallisen rakenneuudistusstrategian piiriin kuuluville terästehtaille 1. tammikuuta 2005 ja 31. joulukuuta 2008 välisenä aikana. Sen on noudatettava täysimääräisesti Eurooppa-sopimukseen Euroopan yhteisöjen ja niiden jäsenvaltioiden sekä Romanian välisestä assosioinnista sisältyvän, Euroopan hiili- ja teräsyhteisön (EHTY) perustamissopimuksen soveltamisalaan kuuluvista tuotteista tehdyn pöytäkirjan N:o 2 puitteissa määriteltäviä valtion tukimääriä ja kapasiteetin vähentämistä koskevia ehtoja.

11) On annettava vastedeskin riittävät rahoitusvarat sekä riittävän ja pätevyysvaatimukset täyttävän henkilöstön kilpailuneuvoston käyttöön.

[1] EYVL L 357, 31.12.1994, s. 2, sopimus sellaisena kuin se on viimeksi muutettuna EU—Romania-assosiaationeuvoston päätöksellä N:o 2/2003, tehty 25.9.2003 (ei vielä julkaistu virallisessa lehdessä).

--------------------------------------------------